《忆故园》
宋代·李新

杖藜出北郭，山阿延余晖。
屏营立高原，霜飚吹我衣。
牛羊稍绝迹，聚落灯火稀。
顾我岂无家，废置不得归。
大田已芜没，故丘人亦非。
终当问遗老，何如丁令威。

作者简介：宋仙井人，字元应。哲宗元祐五年进士。刘泾尝荐于苏轼。累官承议郎、南郑丞。元符末上书夺官，谪遂州。徽宗大观三年赦还。有《跨鳌集》。